བོད་མི་སུ་ཡིན་ཡང་དམངས་ཁྲོད་རྩོམ་རིག་གི་ཁྱབ་ཁོངས་ངེས་ཅན་ཞིག་ཏུ་གནས་པས།རང་དང་འབྲེལ་བའི་དམངས་ཁྲོད་རྩོམ་རིག་གི་ཤེས་བྱ་ངེས་ཅན་ཞིག་ཡོད་སྲིད།དཔེར་ན།འཇིག་རྟེན་ཆགས་ཚུལ་དང་འགྲོ་བ་གྲོལ་ལུགས་ཐད་ཀྱི་ལྷ་སྒྲུང་།མགར་སྟོང་བཙན་གྱི་ངག་རྒྱུན།ཉི་ཆོས་བཟང་བོའི་གཏམ་རྒྱུད།གེ་སར་རྒྱལ་པོའི་སྒྲུང་སོགས་ང་ཚོར་རྒྱུས་མངའ་ཧ་ཅང་ཆེ་བ་བཞིན་རེད།ཡིན་ན་ཡང་།ང་ཚོས་བྱེས་སྐྱོད་བརྟག་དཔྱད་བྱེད་སྐབས།རྒྱུན་དུང་ཚོར་རིག་གནས་མེདཅེས་བཤད་མཁན་མང་དུ་མཐོང་།མང་ཚོགས་མི་ཉུང་བ་ཞིག་དང་ཡང་ན་ཤེས་ཡོན་ཅན་ཁ་ཤས་ཀྱིས་རིག་གནས་ནི་ཡི་གེ་ཤེས་མིན་ལ་གོ་བ་ལེན་དགོས་པས་ཆེད་དུ་སློབ་སྦྱོང་བྱེད་དགོས་པ་ཞིག་ཡིན་པར་འདོད།ཡི་གེ་ཤེས་མིན་གྱིས་མིའི་ཐོབ་ཐང་གི་ཁྱད་པར་འབྱེད་པ་ནི་རྩོད་མེད་ཀྱི་ལོ་རྒྱུས་དོན་དངོས་ཤིག་ཡིན་ཏེ།དཔེར་ན།ཡི་གེ་མི་ཤེས་པའི་མིར་ཡིག་རྨོངས་སུ་འབོད་ཅིང་།ལོ་རྒྱུས་སྟེང་ཡི་གེ་མི་ཤེས་པའི་མི་ཚོགས་དང་ཞིང་པ།བུད་མེད་སོགས་ལ་རིག་གནས་མེད་པའི་མི་ཚོགས་སུ་བརྗོད།དོན་དམ་པར་ཡི་གེ་སྤྱོད་པ་ཧ་ཅང་ཉུང་བའི་རྒྱ་ཆེ་བའི་དམངས་ཁྲོད་དུ་སྙན་ཞིང་འཇེབས་ལ་ཡི་གེར་མ་བརྟེན་པའི་ངག་ཐོག་རྩོམ་རིག་དང་སྒྱུ་རྩལ་འཁྲབ་སྟོན།རོལ་མོ།གླུ་གཞས་སོགས་ངག་རྒྱུན་རིག་གནས་དར་ཆེ་ཞིང་།ངག་རྒྱུན་རིག་གནས་དང་ཡིག་ཐོག་རིག་གནས་ལ་འདྲ་མཉམ་གྱི་ཐོབ་ཐང་ལྡན།དམངས་ཁྲོད་རྩོམ་རིག་ནི་མང་ཚོགས་རང་ལ་དབང་བའི་ཤེས་བྱ་ཡིན་ལ།མང་ཚོགས་ཀྱི་ངག་ནས་བྱུང་བའི་ཤེས་བྱའང་ཡིན།མང་ཚོགས་ཀྱིས་དེ་ལ་བརྟེན་ནས་རང་གི་བསམ་བློ་དང་འདུ་ཤེས།ཆགས་སྡང་སོགས་གསལ་བོར་སྟོན་པར་བྱེད་མོད།ཤེས་བྱ་འདི་རིགས་ལ་ཚན་རིག་མ་ཡིན་པའི་ཤེས་བྱར་བརྗོད་ཅིང་ཚན་རིག་གིས་བདེན་དཔང་དང་དྭངས་སྙིགས་མ་ཕྱེ་བའི་ཡིད་རྟོན་མེད་པའི་བརྗོད་གཏམ་ཞིག་ཏུ་འདོད་དེ།ཤེས་ལྡན་པ་ཚོས་གཏན་དུ་ཕབ་པའི་ཚན་རིག་ཤེས་བྱས་སྐྱོན་བརྗོད་དང་འཕྱ་སྨོད་བྱེད་པའི་གནས་སུ་གྱར་ཅིང་།དོན་དངོས་དང་མཐུན་པའི་སྤྱི་ཚོགས་གོ་གནས་ཤིག་ཐོབ་མེད།མི་ཚེ་སྟོང་ཟད་དུ་གཏོང་ན་གེ་སར་ཤོབ་སྒྲུང་ལ་ལྟོསཞེས་བརྗོད་པ་ལྟར་དམངས་ཁྲོད་རྩོམ་རིག་ནི་ཡུན་རིང་བོར་སྤྱི་ཚོགས་དམའ་རིམ་གྱི་རྩོམ་རིག་གི་གྲས་སུ་བཞག་ཡོད་པས།རྩོམ་རིག་ཞིབ་འཇུག་གི་མ་ལག་གཙོ་བོའི་གྲས་སུ་ཚུད་ཐུབ་མེད།རྩོམ་རིག་པའམ་ཡང་ན་ཡོན་ཏན་པས་དམངས་ཁྲོད་རྩོམ་རིག་བེད་སྤྱོད་དང་སྒྱུར་བཅོས་བྱེད་པ་ནི་ཐུགས་རྗེས་བསྐྱངས་པའི་དྲིན་དུ་བསྒོམས།ཤེས་ལྡན་མི་སྣའི་མཐོང་སྣང་ལ་དམངས་ཁྲོད་རྩོམ་རིག་ལ་དོན་སྙིང་དེ་ཙམ་ལས་མེད་པར་འདོད།ཁོང་ཚོའི་བསམ་བློའི་ཁ་ཕྱོགས་དང་སྨྱུག་རྩེས་གསུང་རབ་ཀྱི་བསྟན་བཅོས་དང་ཡིག་ཐོག་བརྩམས་ཆོས་ཐད་ལ་ཕྱོགས་པ་ལས་དམངས་ཁྲོད་རྩོམ་རིག་འཚོལ་སྡུད་དག་སྒྲིག་དང་དཔེ་སྐྲུན་བྱ་བའི་ཐད་དེ་འདྲའི་མཐོང་ཆེན་དང་དོ་སྣང་མ་མཛད་པས།དམངས་ཁྲོད་རྩོམ་རིག་གི་རྣམ་པ་མང་ཆེ་ཤོས་ནི་རང་སྐྱེ་རང་ཤིའི་ཚུལ་དུ་གནས།ནང་སྒོས་སུ་གྲོང་ཁྱེར་རིག་གནས་ནང་འཛུལ་བྱས་པ་དང་བསྟུན་ནས་ས་ཁུལ་སོ་སོའི་དམངས་ཁྲོད་རྩོམ་རིག་ཧ་ཅང་ཉམ་ཐག་པའི་གནས་སུ་གྱར།དམངས་ཁྲོད་རྩོམ་རིག་གི་གནས་བབ་ཉམ་ཐག་པའི་གཞན་ངོས་ཀྱི་རྒྱུ་རྐྱེན་གཙོ་བོ་ཞིག་ནི།རིག་གནས་བརྒྱུད་བསྒྲགས་བྱེད་སྟངས་ལ་འགྱུར་ལྡོག་བྱུང་བས་རེད།ངག་རྒྱུན་རིག་གནས་ནས་དཔེ་སྐྲུན་རིག་གནས་དང་།དེ་ནས་དེང་རབས་ཀྱི་གློག་རྡུལ་རིག་གནས་སུ་འཕེལ་རྒྱས་བྱུང་བ་ནི་བཟློག་ཏུ་མེད་པའི་ཕྱི་རོལ་ཡུལ་གྱི་ཆོས་ཉིད་ཅིག་ཏུ་གྱུར་ཡོད།གསལ་བོར་བཤད་ན་རིག་གནས་བརྒྱུད་སྤེལ་བྱེད་པའི་ལག་ཆར་འགྱུར་ལྡོག་བྱུང་བའི་དབང་གིས་རེད།སྔོན་ཆད་ངག་ཐོག་ནས་བརྒྱུད་སྒྲོག་བྱེད་པ་དང་།དེ་ནས་ཡི་གེར་ཕབ་ནས་བརྒྱུད་སྒྲོག་བྱེད་པ།ད་ལྟ་གློག་ཀླད་ཀྱིས་བརྒྱུད་སྒྲོག་བྱེད་པ་བཅས་ཀྱི་འགྱུར་ལྡོག་གི་དབང་གིས་རིག་གནས་ཀྱི་དགའ་ཕྱོགས་ལའང་འགྱུར་ལྡོག་བྱུང་བ་རེད།མི་མང་པོར་ཚད་མི་འདྲ་བའི་སྒོ་ནས་དམངས་ཁྲོད་རྩོམ་རིག་ལ་ཕྱོགས་རེ་བའི་ལྟ་ཚུལ་བྱུང་ནས།དམངས་ཁྲོད་རྩོམ་རིག་ལ་སྤྱི་ཚོགས་ཕན་ཡོན་མེད་པར་འདོད་པ་ནི་དོན་དམ་པར་དམངས་ཁྲོད་རྩོམ་རིག་གི་མཛེས་དཔྱོད་རིན་ཐང་དང་འཇིག་རྟེན་ངོས་འཛིན་གྱི་རིན་ཐང་།འཚོ་བའི་རིན་ཐང་བཅས་མ་རྟོགས་པའི་རྐྱེན་རེད།དམངས་ཁྲོད་རྩོམ་རིག་ནི་མིའི་རིགས་ཀྱི་བསམ་པའི་ལོངས་སྤྱོད་ཕུན་སུམ་ཚོགས་པ་ཞིག་དང་འཛད་མཐའ་མེད་པའི་ཤུལ་བཞག་རིག་གནས་རྩ་ཆེན་ཞིག་ཡིན་པས།རིག་གནས་ཀྱི་གདོད་མའི་རྣམ་པ་དེ་རིགས་དེང་གི་མི་རྣམས་ཀྱིས་མི་ཉམས་རྒྱུན་འཛིན་དང་རྒྱས་སྤེལ་བྱེད་པ་ལས་རང་གི་རིན་ཆེན་བང་མཛོད་ཕྱགས་ལུད་ལྟར་འདོར་བར་མི་བྱེད་པར།བོད་ཀྱི་མཐོ་རིམ་སློབ་གྲྭ་སོ་སོ་དང་ཞིབ་འཇུག་ལས་ཁུངས་སོ་སོ་ནས་སློབ་ཁྲིད་དང་ཞིབ་འཇུག་གི་ཁ་ཕྱོགས་དང་ནང་དོན་གལ་ཆེན་ཞིག་ཏུ་འཛིན་དགོས།